32002R1686
L 258/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1686/2002 НА КОМИСИЯТА
от 25 септември 2002 година
за определяне на селскостопанските компоненти и допълнителните мита, прилагани от 1 януари 2002 година за внос в Общността на някои стоки, предмет на Регламент (ЕО) № 3448/93 на Съвета, от Исландия и от Норвегия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени чрез преработване на селскостопански продукти (1), последно изменен с Регламент (ЕО) № 2580/2000 (2), и по-специално член 7, параграф 4 от него,
като има предвид, че:
(1)
Протокол 3 към Споразумението за Европейското икономическо пространство, наричан по-долу Протокол 3, определя търговския режим за някои категории преработени селскостопански продукти между Общността, от една страна, и страните от Европейската асоциация за свободна търговия, от друга страна.
(2)
Протокол 3 бе изменен с Решение № 140/2001 на Съвместния комитет за Европейското икономическо пространство от 23 ноември 2001 г., с който се изменят Протоколи 2 и 3 към Споразумението за Европейското икономическо пространство относно преработени и други селскостопански продукти (3), що се отнася до селскостопанските компоненти и допълнителните мита. Тези поправки се прилагат от 1 януари 2002 г.
(3)
Поради това е необходимо да се определят, в съответствие с Протокол 3, новите селскостопански компоненти и допълнителните мита за Исландия и Норвегия.
(4)
Тези селскостопански компоненти и допълнителни мита се изчисляват в съответствие с Регламент (ЕО) № 1460/96 на Комисията от 25 юли 1996 г. за установяване на подробни правила за прилагане на преференциалния търговски режим, прилаган за някои стоки, получени чрез преработване на селскостопански продукти, така както е предвидено в член 7 от Регламент (ЕО) № 3448/93 на Съвета (4), изменен с Регламент (ЕО) № 2495/97 (5). Митата, произтичащи от мерките, предвидени в настоящия регламент, не трябва да са по-големи от митата, прилагани съгласно Общата митническа тарифа.
(5)
Регламент (ЕО) № 1475/2000 на Комисията от 10 юли 2000 г. за определяне на размерите на селскостопанските компоненти и допълнителните мита, прилагани от 1 юли 2000 г. за внос в Общността на стоки, предмет на Регламент (ЕО) № 3448/93 на Съвета, от Исландия (6) и на Регламент (ЕО) № 1476/2000 на Съвета, от 10 юли 2000 г. за определяне на размерите на селскостопанските компоненти и допълнителните мита, прилагани от 1 юли 2000 г. за внос в Общността на стоки, предмет на Регламент (ЕО) № 3448/93 на Съвета, от Норвегия (7), следва съответно да се отменят.
(6)
Мерките, предвидени в настоящия регламент, са в съответствие със становището на Управителния комитет по хоризонтални въпроси, засягащи търговията с преработени селскостопански продукти, които не са изброени в приложение I,
ПРИЕ НАСТОЯЩИЯ РЕГЛАМЕНТ:
Член 1
Селскостопанските компоненти и допълнителните мита, прилагани за внос от Исландия и Норвегия за стоки, предмет на таблица 1 от Протокол 3 от Споразумението за Европейското икономическо пространство и на таблица 1 от приложение Б към Регламент (ЕО) № 3448/93, са представени в приложения I и II.
Член 2
Регламенти (ЕО) № 1475/2000 и (ЕО) № 1476/2000 се отменят.
Член 3
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 януари 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 септември 2002 година